Яново желє

**Яново желє** (лат. *Galium verum L*, серб. *ивањско цвеће*, у гуц. бешедох *золотий iваньчик*, у укр. бешедох за означованє тей рошлїни хасную ше назви *святоянське зiлля*, *зiлля святого Iванна*, поль. *świętojanski kwiat*) – назва рошлїни од Янов (швето Яна) + желє. Хаснує ше и назву яново квеце.

## Опис
  
Яново желє вецейрочна лїсцаста рошлїна з фамилиї Rubiaceae, квитнє од юния до октобра. Стебелка єй штироугласти, прости, високи од 30 центи по 1 метер и можу буц дакус мохоткави або голи. Лїсца линеарни и розпоредзени персценясто од 8-12. З лїца су цможелєни, голи у дакус рапави, а зоз спаку густо мохоткави и закончую ше зоз цереньчком на верху. Квитки дробни, позберани до метолкастих ґириздочкох чия осовина густо оброснута з краткима шерсцами. Венчиково лїсточка жовтей фарби и пахню на мед. Плод дробни, длугоки коло 1,5 милиметер, без мохоткох або церня, червени, а кед узреє - чарни.

**Розширеносц и бивальнїк** – яново желє барз розширена евроазийско-субмедитеранска файта хтора отамаль пренєшена до Сиверней Америки. Рошнє на бреговитих пажицох, коло драгох, по ричних и беґельских гацох, коло лїсцопадних лєсох и черякох, на отворених, слунечних бивальнїкох. 

**Хемийни состав дроґи** – верхню часц янового желя хторе преквитло ше збера по сухей и слунечней хвилї и хаснує ше як дроґу прето же ма:

• флавоноїди, коло 2%;

• кверцетински ґликозиди: рутин, палустрозид, цинарозид и др.

• дакус етерского олєю;

• солї орґанских квашнїнох и др.

**Хаснованє** – яново желє ше углавним хаснує як народни лїк за лїченє запалєня печинки, хоротох покруткох и хронїчних хоротох орґанох за диханє. Окрем того, хаснує ше и при нервних поремеценьох як цо гистерия, знємиреносц, епилепсия и под.

Яново желє спада нє лєм ґу лїковитим рошлїном, алє и ґу медоносним, а хаснує ше го и за фарбенє сира. Дараз ше яново желє хасновало и як кляґ (за кляґанє млєка: кляґани сир), так же ше од лїсца швижей рошлїни згрудкавело млєко, а сир би вец достал сладкасти смак и красну жовту фарбу. 

**Традиция** – на Яна обичай при православних Сербох положиц венчик янового желя на дзвери або капурки своїх обисцох, бо ше вери же тот венчик чува домашнїх од шицких нєвольох.

## Литература

* Оксана Тимко Дїтко, *Назви рошлїнох и животиньох у руским язику*, Вуковар 2016, б. 49, 62
* 
* Оксана Тимко Дїтко, *Назви рошлїнох и животиньох у руским язику*, Вуковар 2016, б. 49, 62
* 
* *Словнїк руского народного язика II*, O – Я, Нови Сад 2017, б. 804
* 
* Гостушки, Р: Лечење лековитим биљем, Народна књига, Београд, 1979.
* 
* Грлић, Љ: Енциклопедија самониклог јестивог биља, Аугуст Цесарец, Загреб, 1986.
* 
* Јанчић, Р: Лековите биљке са кључем за одређивање, Научна књига, Београд, 1990.
* 
* Јанчић, Р: Ботаника фармацеутика, Службени лист СЦГ, Београд, 2004.
* 
* Јанчић, Р: Сто наших најпознатијих лековитих биљака, Научна књига, Београд, 1988.
* 
* Којић, М, Стаменковић, В, Јовановић, Д: Лековите биљке југоистичне Србије, ЗУНС, Београд 1998.
* 
* Миндел, Е: Витаминска библија, ФаМилет, 1997.
* 
* Мишић Љ, Лакушић Р: Ливадске биљке, ЗУНС Сарајево, ЗУНС Београд, ИП Свјетлост, 1990
* 
* Стаменковић, В: Наше нешкодљиве лековите биљке, Тренд, Лесковац
* 
* Туцаков, Ј: Лечење биљем, Рад, Београд, 1984.
* 
## Вонкашнї вязи

*  Ивањско цвеће, Википедија на српском језику, *sr.wikipedia.org*   
* 
*   IVANJSKO CVEĆE, Herbasvet vebsajt, *herbasvet.com*
* 
*   Galium verum - L. , Plants For A Future vebsajt, *pfaf.org*
Катеґория:Рошлїни